Sunt cetățeni moldoveni printre victimele atacului terorist de la Crocus City Hall? Răspunsul președintei Maia Sandu
Președinta Maia Sandu a venit cu primele declarații după atacul terorist de la Crocus City Hall de la periferia Moscovei. Aceasta a condamnat orice act de violență și a subliniat că printre victime nu sunt cetățeni moldoveni.
"Condoleanțe tuturor familiilor celor decedați în atacul terorist de la Moscova. Moldova condamnă terorismul și orice act de violență împotriva civililor, a oamenilor nevinovați. Conform datelor colectate peste noapte de Ministerul Afacerilor Externe, printre victime nu sunt cetățeni moldoveni. Suntem alături de cei răniți și de toți care au pierdut pe cineva drag în atac", se arată în mesajul președintei, publicat pe pagina sa de Facebook.